               EUROPSKA KOMISIJA
            Bruxelles, 18.2.2016.
            COM(2016) 75 final
            2016/0047(NLE)
            Prijedlog
            ODLUKE VIJEĆA
            o izmjeni Odluke 2008/376/EZ o usvajanju istraživačkog programa Istraživačkog fonda za ugljen i čelik i o višegodišnjim tehničkim smjernicama za taj program

               OBRAZLOŽENJE

               1.KONTEKST PRIJEDLOGA

               •Ciljevi prijedloga

               Svrha je ovog prijedloga izmjena pravne osnove istraživačkog programa za sektore ugljena i čelika nakon periodične procjene njegovih pravila o upravljanju u cilju provedbe sljedećih ciljeva:

               provedbom pravila Komisije o stručnim skupinama osigurati transparentno upravljanje programom koji se financira iz općeg proračuna EU-a i u nadležnosti je Komisije,

               korisnicima olakšati pristup financiranju putem pojednostavnjenih pravila i proporcionalnog usklađivanja s pravilima općeg istraživačkog programa „Obzor 2020.” s kojim su upoznati dionici iz sektora ugljena i čelika,

               ažurirati odredbe iz pravne osnove, naročito one koje se odnose na komitologiju.

               •Opći kontekst

               Nakon isteka Ugovora o Europskoj zajednici za ugljen i čelik (EZUČ) 2012. te na temelju Protokola priloženoga Ugovorima EU-a, države članice EU-a osnovale su novi „Istraživački fond za ugljen i čelik” u koji su prebacile svu preostalu imovinu iz EZUČ-a (koji je prestao važiti).

               Iz programa Istraživačkog fonda godišnje se izdvaja oko 50 milijuna EUR sredstava namijenjenih istraživanju, razvoju i inovacijama za sektore ugljena i čelika (od toga se 27,2 % izdvaja za ugljen, a 72,8 % za čelik) pri čemu se okupljaju partneri iz industrije, mala i srednja poduzeća, vodeći istraživački centri i sveučilišta diljem Europske unije kako bi se razvijalo znanje i poticale inovacije. Program obuhvaća proizvodne procese, korištenje i očuvanje resursa, poboljšanja povezana s okolišem i zaštitu na radu u sektorima povezanima s industrijom ugljena i čelika. Financira se iz općeg proračuna EU-a prihodima koje generira preostala imovina EZUČ-a (koji je prestao važiti). Program je u nadležnosti Komisije, koja njime i upravlja.

               Pravnu osnovu kojom se uspostavljaju pravila Istraživačkog fonda donijelo je Vijeće 2003.
                  1
               , a revidirana je 2008.
                  2
                Njome se predviđaju sustavne periodične procjene relevantnosti programa i učinkovitosti njegovih pravila o upravljanju (višegodišnje tehničke smjernice).

               •Usklađenost s postojećim odredbama u tom području politike

               Pravni okvir koji se odnosi na „Obzor 2020.”, program Europske unije za istraživanja i inovacije (2014. – 2020.), te osobito Uredba Europskog parlamenta i Vijeća kojom se utvrđuju pravila za sudjelovanje u „Obzoru 2020.” i širenje njegovih rezultata utječu na reviziju višegodišnjih smjernica za Istraživački fond jer se putem Istraživačkog fonda dopunjuju aktivnosti koje se provode na temelju Okvirnog programa Obzor 2020. (članak 2. pravne osnove). Ta se komplementarnost primjenjuje na različitim razinama (npr. istraživačke teme, vrsta instrumenta u programima, njihovi proračuni itd.).

               Predložena revizija pravne osnove Istraživačkog fonda usmjerena je na pravila o upravljanju programom Istraživačkog fonda (poglavlje III.) te se ona usklađuju, koliko je to moguće, s postupcima i konceptima upotrijebljenima za Obzor 2020. kako bi se olakšalo sudjelovanje istih korisnika u obama programima (Istraživački fond i Obzor 2020.). Konkretno:

               različite kategorije subjekata u financiranom projektu (sudionik, podizvođač, treća osoba), njihovo pravo na financiranje i obveze definirani su u skladu s definicijama upotrijebljenima u programu Obzor 2020. (novi članak 29.a),

               postupak imenovanja u okviru Obzora 2020. za neovisne stručnjake zadužene za evaluaciju podnesenih prijedloga primjenjuje se za imenovanje neovisnih stručnjaka u programu Istraživačkog fonda (članak 39.),

               dopuštena je mogućnost da se kao prihvatljivi trošak obračuna iznos koji Komisija utvrdi kao troškove osoblja za vlasnike malih i srednjih poduzeća i druge fizičke osobe koje ne primaju plaću (članak 33.).

               •Usklađenost s horizontalnim pravilima Komisije

               Kako bi se izbjegao sukob interesa potrebno je pojasniti profil stručnjaka koje Komisija imenuje za savjetodavne skupine i tehničke skupine osnovane na temelju pravne osnove programa Istraživačkog fonda. Revidiranim odredbama provode se horizontalna pravila Komisije o njezinim savjetodavnim skupinama (Komunikacija Predsjednika Komisiji: Okvir za horizontalna pravila o stručnim skupinama Komisije i njihovu javnom registru C(2010) 7649.

               U tu se svrhu revidiraju sastav i zadaće savjetodavnih skupina (članci 21. i 22.) te sastav i zadaće tehničkih skupina (članak 23.). Nadležnosti savjetodavnih skupina odnose se prvenstveno na pravila o upravljanju i upravljačke postupke, naglašena je razlika između savjetodavnih i tehničkih skupina te je pojašnjen postupak imenovanja njihovih članova.

               2.PRAVNA OSNOVA, SUPSIDIJARNOST I PROPORCIONALNOST

               •Opravdanje revizije

               Pravnom osnovom Istraživačkog fonda predviđaju se dvije sustavne periodične procjene:

               relevantnosti programa: „Komisija provodi praćenje Istraživačkog programa, uključujući procjenu očekivanih koristi. Izvješće o praćenju izdaje do kraja 2013., a nakon toga svakih sedam godina.” (članak 38. Odluke Vijeća 2008/376/EZ),

               učinkovitosti pravila o upravljanju: „Višegodišnje tehničke smjernice utvrđene u poglavlju III. preispituju se svakih sedam godina, a prvo razdoblje završava 31. prosinca 2014. U tu se svrhu, a najkasnije u prvih šest mjeseci zadnje godine svakog sedmogodišnjeg razdoblja, Komisija preispituje djelovanje i učinkovitost višegodišnjih tehničkih smjernica i, kada je to prikladno, predlaže izmjene.” (članak 40. Odluke Vijeća 2008/376/EZ).

               Na temelju prethodno navedenoga Komisija je 2013. dovršila praćenje i procjenu, a 2014. preispitala je višegodišnje tehničke smjernice utvrđene u Odluci 2008/376/EZ.

               Premda se praćenjem i procjenom potvrdilo da je Istraživački fond ispunio svoju zadaću potpore konkurentnosti industrije čelika i ugljena, preispitivanjem djelovanja i učinkovitosti višegodišnjih tehničkih smjernica potvrdilo se da su neke promjene bile nužne za osiguravanje transparentnog, dobrog i učinkovitog upravljanja Istraživačkim fondom te odgovarajuće razine pojednostavnjenja.

               •Supsidijarnost i izbor instrumenta

                  Na temelju pravne osnove jedino je Komisiji povjereno upravljanje programom Istraživačkog fonda. Izmjene pravila o upravljanju programom moguće su samo na razini EU-a revizijom pravne osnove.

               •Proporcionalnost

                  Odredbe koje se odnose na savjetodavne i tehničke skupine usklađene su s horizontalnim pravilima Komisije o transparentnosti pri čemu se zadržava struktura pravne osnove Istraživačkog fonda (zadržan je broj skupina kao i njihove ključne nadležnosti) i osigurava visoka razina stručnosti koju Komisija očekuje od tih skupina (sastav skupina, postupak imenovanja).

               3.SAVJETOVANJA S DIONICIMA

                  Dionici Istraživačkog fonda sudjelovali su na temelju nacrta prijedloga na nekoliko ad-hoc sastanaka, posebnih sastanaka savjetodavnih skupina (Savjetodavna skupina za ugljen i Savjetodavna skupina za čelik) i sastanaka Odbora za ugljen i čelik (istovjetan Odboru za program u Obzoru 2020.). Članovi tih skupina imali su priliku komentirati nacrt prijedloga, a službe Komisije obrazložiti prijedlog, osobito revidirana pravila o imenovanju članova savjetodavnih i tehničkih skupina koja su detaljno objašnjena kasnije tijekom savjetovanja među službama Komisije.

               4.UTJECAJ NA PRORAČUN

                  Prijedlog nema nikakav utjecaj na proračun.

               5.OSTALI ELEMENTI

                  Revizija se odnosi na jedino poglavlje III. pravne osnove (višegodišnje tehničke smjernice). Ciljevi i područje primjene Programa nepromijenjeni su.

                  Jedino su potrebne izmjene članaka 21., 22., 24., 25., 27., 28., 29., 33., 38., 39., 41., 42., a umeće se novi članak 29.a. Ostali se članci ne mijenjaju.

               Pored manjih promjena ili ažuriranja, prethodno su objašnjene važnije promjene: pravila o transparentnosti za stručne skupine koje je osnovala Komisija (članci 21., 22. i 24.), troškovi osoblja obračunani za vlasnike malih i srednjih poduzeća i druge fizičke osobe koje ne primaju plaću (članak 33.) te usklađivanje s pravilima Obzora 2020. za uvjete sudjelovanja u financiranim projektima za sudionike, podizvođače i treće osobe (članak 29.a).

               2016/0047 (NLE)

               Prijedlog

               ODLUKE VIJEĆA

               o izmjeni Odluke 2008/376/EZ o usvajanju istraživačkog programa Istraživačkog fonda za ugljen i čelik i o višegodišnjim tehničkim smjernicama za taj program

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Protokol o financijskim posljedicama isteka Ugovora o EZUČ-u i o Istraživačkom fondu za ugljen i čelik priložen Ugovoru o Europskoj uniji i Ugovoru o funkcioniranju Europske unije,

               uzimajući u obzir Odluku Komisije 2003/76/EZ od 1. veljače 2003. o mjerama potrebnim za provedbu Protokola o financijskim posljedicama isteka Ugovora o EZUČ-u i o Istraživačkom fondu za ugljen i čelik priloženog Ugovoru o osnivanju Europske zajednice
                  3
               , a posebno njezin članak 4. stavak 3.,

               uzimajući u obzir prijedlog Europske komisije,

               uzimajući u obzir mišljenje Europskog parlamenta
                  4
               ,

               budući da:

               (1)Obzor 2020. – Okvirni program za istraživanja i inovacije (2014. – 2020.) utvrđen Uredbom (EU) br. 1291/2013 Europskog parlamenta i Vijeća
                  5
                („Okvirni program Obzor 2020.”) poticaj je za reviziju Odluke Vijeća 2008/376/EZ
                  6
                kako bi se osiguralo da istraživački program Istraživačkog fonda za ugljen i čelik („program Istraživačkog fonda”) dopunjuje Okvirni program Obzor 2020. u sektorima povezanima s industrijom ugljena i čelika.

               (2)Kako bi se osigurao dosljedan okvir za sudjelovanje i u programu Istraživačkog fonda i u Okvirnom programu Obzor 2020., određena pravila za sudjelovanje na temelju programa Istraživačkog fonda potrebno je uskladiti s pravilima primjenjivima na temelju Okvirnog programa Obzor 2020.

               (3)Nužno je revidirati pravila o nadležnosti i sastavu savjetodavnih i tehničkih skupina, osobito u pogledu profila stručnjaka koje imenuje Komisija kako bi se osigurala veća transparentnost te usklađenost i dosljednost stručnih skupina Komisije s okvirom te doprinijelo, koliko je to moguće, uravnoteženoj zastupljenosti relevantnih područja stručnosti i područja od interesa kao i optimalnoj ravnoteži spolova.

               (4)Primjereno je razmotriti jednostavnija pravila financiranja kako bi se olakšalo sudjelovanje malih i srednjih poduzeća u programu Istraživačkog fonda te dopustiti upotrebu „jediničnih troškova” za izračun prihvatljivih troškova osoblja za vlasnike malih i srednjih poduzeća i druge fizičke osobe koje ne primaju plaću.

               (5)Mjere potrebne za provedbu Odluke 2008/376/EZ trebale bi se donijeti u skladu s Uredbom (EU) br. 182/2011 Europskog parlamenta i Vijeća
                  7
               .

               (6)Odluku 2008/376/EZ trebalo bi stoga na odgovarajući način izmijeniti,

               DONIJELO JE OVO ODLUKU:

               Članak 1.

               Odluka 2008/376/EZ mijenja se kako slijedi:

               (1) članak 21. zamjenjuje se sljedećim:

               „Članak 21.

               Zadaće savjetodavnih skupina

               Za aspekte ITR-a koji se odnose na ugljen i čelik svaka savjetodavna skupina savjetuje Komisiju o sljedećem:

               (a)
                     sveukupnom razvoju istraživačkog programa, informacijskom paketu
                     iz članka 25. stavka 3. i budućim smjernicama;

               (b)
                     usklađenosti i mogućem dupliciranju s drugim programima ITR-a
                     na razini Zajednice i na nacionalnoj razini;

               (c)
                     utvrđivanju vodećih načela za praćenje projekata ITR-a;

               (d)
                     relevantnosti rada koji se obavlja na pojedinim projektima;

               (e)
                     ciljevima istraživanja istraživačkog programa navedenima u odjeljcima 3. i 4.
                     poglavlja II.;

               (f)
                     godišnjim prioritetnim ciljevima navedenima u informacijskom paketu i, prema potrebi,
                     prioritetnim ciljevima za namjenske pozive na podnošenje prijedloga iz članka 25. stavka 2.;

               (g)
                     pripremi priručnika za evaluaciju i odabir aktivnosti ITR-a, kako je navedeno u
                     člancima 27. i 28.;

               (h)
                     pravilima i postupcima povezanima s vrednovanjem prijedloga za aktivnosti ITR-a;

               (i)
                     sastavljanju namjenskih poziva za podnošenje prijedloga kako je navedeno u članku 25. stavku 2.;

               (j)
                     drugim mjerama kada to zatraži Komisija.”;

               (2) članak 22. zamjenjuje se sljedećim:

               „Članak 22.

               Sastav savjetodavnih skupina

               „1. Svaka savjetodavna skupina sastavljena je u skladu s tablicama iz Priloga. Članovi savjetodavnih skupina pojedinci su koje imenuje glavni direktor Glavne uprave za istraživanje i inovacije kako bi zastupali zajednički interes dionika. Ne predstavljaju pojedinačne dionike, ali izražavaju mišljenje zajedničko različitim organizacijama dionika.

               Imenuju se na razdoblje od 42 mjeseca. Članove koji više ne mogu uspješno doprinositi raspravama skupine, koji daju ostavku ili ne ispunjavaju obveze utvrđene člankom 339. Ugovora o funkcioniranju Europske unije više se ne poziva na sudjelovanje na sastancima savjetodavnih skupina te ih se može zamijeniti za ostatak njihova mandata.

               2. Članovi savjetodavnih skupina odabiru se među stručnjacima sa stručnim znanjem iz područja navedenih u poglavlju II. odjeljcima 3. i 4. koji su odgovorili na javne pozive na podnošenje prijava. Ti se stručnjaci mogu imenovati i na temelju prijedloga koje su iznijeli subjekti iz tablica u Prilogu.

               Moraju biti aktivni u dotičnom području i svjesni prioriteta industrije.

               3. Komisija nastoji osigurati, koliko je to moguće, visoku razinu stručnosti u svakoj savjetodavnoj skupini kao i uravnoteženu zastupljenost relevantnih područja stručnosti i područja od interesa te uravnoteženu spolnu i geografsku zastupljenost, uzimajući u obzir posebne zadaće savjetodavnih skupina, vrstu potrebnog stručnog znanja i ishod postupka odabira stručnjaka.”;

               (3) članak 24. zamjenjuje se sljedećim:

               „Članak 24.

               Osnivanje i zadaće tehničkih skupina za ugljen i čelik

               1. Tehničke skupine za ugljen i čelik (dalje u tekstu: „tehničke skupine”) podupiru Komisiju u praćenju istraživačkih projekata i pilot-projekata ili demonstracijskih projekata.

               Članove tehničkih skupina imenuje u vlastito ime glavni direktor Glavne uprave za istraživanje i inovacije.

               Članove koji više ne mogu uspješno doprinositi raspravama skupine, koji daju ostavku ili ne ispunjavaju obveze utvrđene člankom 339. Ugovora o funkcioniranju Europske unije više se ne poziva na sudjelovanje na sastancima tehničkih skupina.

               2. Članovi tehničkih skupina odabiru se među stručnjacima sa stručnim znanjem iz strategije istraživanja, upravljanja ili proizvodnje u područjima iz poglavlja II. odjeljaka 3. i 4. koji su odgovorili na javne pozive za podnošenje prijava.

               Moraju biti aktivni u predmetnom području i biti odgovorni za strategiju istraživanja, upravljanje ili proizvodnju u povezanim sektorima.

               3. Komisija nastoji osigurati, koliko je to moguće, visoku razinu stručnosti u svakoj tehničkoj skupini kao i uravnoteženu zastupljenost relevantnih područja stručnosti te uravnoteženu spolnu i geografsku zastupljenost, uzimajući u obzir posebne zadaće tehničkih skupina, vrstu potrebnog stručnog znanja i ishod postupka odabira stručnjaka.

               Komisija osigurava da su uspostavljena pravila i postupci kako bi se izbjegli i kontrolirali sukobi interesa članova tehničkih skupina kojima je povjereno procjenjivanje određenog projekta. Tim se postupcima osiguravaju i jednako postupanje i pravednost tijekom cijelog postupka praćenja projekata.

               Kad god je to moguće, sastanci tehničkih skupina održavaju se u prostorima koji su izabrani tako da su praćenje projekata i procjenjivanje rezultata osigurani na najbolji način.”;

               (4) članak 25. zamjenjuje se sljedećim:

               „Članak 25.

               Poziv na podnošenje prijedloga

               1. Svake se godine objavljuje godišnji poziv na podnošenje prijedloga. Datum početka podnošenja prijedloga objavljuje se u informacijskom paketu iz stavka 3. Osim ako je drukčije navedeno, 15. rujna svake godine krajnji je rok za podnošenje prijedloga na evaluaciju. Ako je 15. rujna vikend ili petak ili ponedjeljak, krajnji se rok automatski pomiče na prvi radni dan nakon 15. rujna. Krajnji se rok objavljuje u informacijskom paketu iz stavka 3.

               2. Ako Komisija u skladu s člankom 41. točkama (d) i (e) odluči promijeniti krajnji rok za podnošenje prijedloga iz stavka 1. ovog članka ili pokrenuti namjenske pozive na podnošenje prijedloga, ona tu informaciju objavljuje u Službenom listu Europske unije.

               U namjenskim pozivima navode se datumi i načini podnošenja, uključujući i podatak odvija li se poziv u jednome koraku ili u dva koraka; kad je riječ o evaluaciji prijedloga, navode se prioriteti, vrsta prihvatljivih projekata iz članaka od 14. do 18., ako je to potrebno, i predviđena sredstva.

               3. Komisija osigurava da su u vrijeme objave poziva na podnošenje prijedloga svim potencijalnim sudionicima dostupne dostatne smjernice i informacije, osobito putem informacijskog paketa dostupnog na web-mjestu Komisije. Od Komisije se na zahtjev može dobiti i tiskani primjerak tog informacijskog paketa.

               U informacijskom se paketu navode informacije o detaljnim pravilima za sudjelovanje, metodama upravljanja prijedlozima i projektima, obrascima prijave, pravilima za podnošenje prijedloga, predlošcima sporazuma o dodjeli bespovratnih sredstava, prihvatljivim troškovima, najvišem dopuštenom financijskom doprinosu, načinima plaćanja i godišnjim prioritetnim ciljevima istraživačkog programa.

               Prijave se podnose Komisiji u skladu s pravilima utvrđenima u informacijskom paketu.”;

               (5) u članku 27. drugi stavak zamjenjuje se sljedećim:

               „Komisija osigurava da je svim potencijalnim sudionicima dostupan priručnik za evaluaciju i odabir aktivnosti ITR-a.”;

               (6) u članku 28. stavak 3. zamjenjuje se sljedećim:

               „3. Komisija sastavlja listu donesenih prijedloga poredanih prema vrijednosti.”;

               (7) umeće se članak 29.a:

               „Članak 29.a

               Provedba aktivnosti

               1. Sudionici provode aktivnosti u skladu sa svim uvjetima i obvezama utvrđenima u ovoj Odluci, Uredbi (EU, Euratom) br. 966/2012 (*) i Uredbi (EU) br. 1268/2012(**), pozivu na podnošenje prijedloga i sporazumu o dodjeli bespovratnih sredstava.

               2. Sudionici ne preuzimaju obveze koje nisu u skladu s ovom Odlukom ili sporazumom o dodjeli bespovratnih sredstava. Ako jedan od sudionika ne ispuni svoje obveze u pogledu tehničke provedbe aktivnosti, drugi sudionici nastavljaju poštovati obveze bez dodatnih sredstava Unije, osim ako ih Komisija izričito oslobodi te obveze. Sudionici osiguravaju da je Komisija pravovremeno obaviještena o svim zbivanjima koja bi mogla znatno utjecati na provedbu aktivnosti ili interese Unije.

               3. Sudionici provode aktivnost i poduzimaju sve potrebne i razumne mjere u tu svrhu. Imaju odgovarajuće resurse ako i kada je to potrebno za provedbu aktivnosti. Ako je to potrebno za provedbu aktivnosti, mogu pozvati treće osobe, uključujući podizvođače, da obave radove u okviru aktivnosti. Sudionici su za obavljeni rad i dalje odgovorni Komisiji i ostalim sudionicima.

               4. Sklapanje podugovora za provedbu određenih elemenata aktivnosti ograničeno je na slučajeve predviđene sporazumom o dodjeli bespovratnih sredstava i valjano opravdane slučajeve koje nije bilo moguće jasno predvidjeti u trenutku stupanja na snagu sporazuma o dodjeli bespovratnih sredstava.

               5. Treće osobe koje nisu podizvođači mogu obaviti radove u okviru aktivnosti pod uvjetima utvrđenima u sporazumu o dodjeli bespovratnih sredstava. Treća osoba i rad koji ona treba obaviti navode se u sporazumu o dodjeli bespovratnih sredstava.

               Troškovi tih trećih osoba mogu se smatrati prihvatljivima ako treća osoba zadovoljava sve sljedeće uvjete:

               (a) ispunjavala bi uvjete za financiranje kad bi bila sudionik;

               (b) povezani je subjekt ili je pravno povezana sa sudionikom, što podrazumijeva suradnju koja nije ograničena na aktivnost;

               (c) navedena je u sporazumu o dodjeli bespovratnih sredstava;

               (d) poštuje pravila za prihvatljivost troškova i kontrolu izdataka primjenjiva na sudionika u okviru sporazuma o dodjeli bespovratnih sredstava.

               6. Sudionici poštuju nacionalno zakonodavstvo, propise i etička pravila u zemljama u kojima će se provoditi aktivnost. Prema potrebi, sudionici prije početka aktivnosti traže odobrenje mjerodavnih nacionalnih ili lokalnih etičkih odbora.

                  (*) Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.)

               (**) Delegirana uredba Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (SL L 362, 31.12.2012., str. 1.)”;

               (8) članak 33. zamjenjuje se sljedećim:

               „Članak 33.

               Troškovi osoblja

               „Prihvatljivi troškovi osoblja obuhvaćaju samo stvarne sate koje odrade osobe koje izravno obavljaju posao u okviru aktivnosti.

               Troškovi osoblja vlasnika malih i srednjih poduzeća i fizičkih osoba koje ne primaju plaću mogu se nadoknaditi na temelju jediničnih troškova.”;

               (9) članak 39. zamjenjuje se sljedećim:

               „Članak 39.

               Imenovanje neovisnih i visoko kvalificiranih stručnjaka

               Za imenovanje neovisnih i visoko kvalificiranih stručnjaka iz članka 18., članka 28. stavka 2. i članka 38. primjenjuju se analogijom odredbe iz članka 40. Uredbe (EU) br. 1290/2013 (*).

                  (*) Uredba (EU) br. 1290/2013 Europskog parlamenta i Vijeća od 11. prosinca 2013. o utvrđivanju pravila za sudjelovanje u Okvirnom programu za istraživanja i inovacije Obzor 2020. (2014. – 2020.) i širenje njegovih rezultata te stavljanju izvan snage Uredbe (EZ) br. 1906/2006 (SL L 347, 20.12.2013., str. 81.).”;

               (10) u članku 41. točka (d) zamjenjuje se sljedećim:

               „(d) promjene krajnjeg roka iz članka 25.”;

               (11) u članku 42. stavak 2. zamjenjuje se sljedećim:

               „2. Pri upućivanju na ovaj stavak primjenjuje se članak 5. Uredbe (EU) br. 182/2011 (*).

                  (*) Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.)”

               Članak 2.

               Ova Odluka stupa na snagu dvadesetog dana od dana objave u Službenom listu Europske unije.

               Sastavljeno u Bruxellesu

                     Za Vijeće

                     Predsjednik

                     (1)
                  Odluka Vijeća 2003/78/EZ od 1. veljače 2003. kojom se utvrđuju višegodišnje tehničke smjernice za istraživački program Istraživačkog fonda za ugljen i čelik

                     (2)
                  Odluka Vijeća 2008/376/EZ od 29. travnja 2008. o usvajanju istraživačkog programa Istraživačkog fonda za ugljen i čelik i o višegodišnjim tehničkim smjernicama za taj program

                     (3)
                  SL L 29, 5.2.2003., str. 22.

                     (4)
                  SL C , , str. .

                     (5)
                  Uredba (EU) br. 1291/2013 Europskog parlamenta i Vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014. – 2020.) i o stavljanju izvan snage Odluke br. 1982/2006/EZ (SL L 347, 20.12.2013., str. 948.)

                     (6)
                  Odluka Vijeća 2008/376/EZ od 29. travnja 2008. o usvajanju istraživačkog programa Istraživačkog fonda za ugljen i čelik i o višegodišnjim tehničkim smjernicama za taj program (SL L 130, 20.5.2008., str. 7).

                     (7)
                  Uredba (EZ) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.)


               EUROPSKA KOMISIJA
            Bruxelles, 23.11.2015.
            COM(2015) 805 final
            2015/0271(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u pogledu odluka koje će Stalna komisija Eurocontrola donijeti o ulogama i zadacima Eurocontrola i centraliziranim uslugama

               OBRAZLOŽENJE

               1.KONTEKST PRIJEDLOGA

               1.1.Razlozi i ciljevi prijedloga

               Općenito

               Ovaj prijedlog odnosi se na stajalište koje treba zauzeti u Stalnoj komisiji Eurocontrola u pogledu definicije uloga i zadataka Eurocontrola, s jedne strane, i djelovanja Eurocontrola u području centraliziranih usluga, s druge strane. Predviđeno je da će se sastanak te Komisije, prilikom kojeg će se raspravljati o dvjema prethodno navedenim točkama, održati 8. i 9. prosinca.

               Pozadinu čini poseban položaj djelovanja Eurocontrola koje se u nekim područjima uređenima zakonodavstvom EU-a preklapa s djelovanjem Unije.

               Tijekom posljednjeg desetljeća uloženi su napori u izbjegavanje takvih preklapanja i postizanje najboljih mogućih rezultata u odnosu na dostupne resurse obiju strana. Stoga Eurocontrol obavlja zadatke u okviru zakonodavstva o jedinstvenom europskom nebu. Organizaciji su povjerena tri glavna zadatka, tj. tri glavne uloge:

               (1)pružanje tehničke podrške Europskoj komisiji i Europskoj agenciji za sigurnost zračnog prometa (EASA) u području regulatornih mjera u skladu sa sporazumom na visokoj razini između EU-a i Eurocontrola od 29. listopada 2012.;

               (2)djelovanje kao tijelo za vrednovanje rezultata kako bi se Komisiju podržalo u razvoju i provedbi plana za ostvarenje rezultata (Komisija odobrila imenovanje do završetka 2016.);

               (3)djelovanje kao upravitelj mreže mrežnih funkcija za upravljanje zračnim prometom (ATM) (Komisija odobrila imenovanje do završetka 2019.).

               Osim toga, Eurocontrol je zajedno s Unijom osnovao zajedničko poduzeće SESAR (od 2007.).

               Sporazumom na visokoj razini sklopljenim 2012. priznaje se mogući doprinos svake od tih organizacija europskom ATM-u. Uloga Unije kao jedinstvenog paneuropskog regulatora i uloga Eurocontrola kao pružatelja tehničke podrške u ostvarenju ciljeva politike jedinstvenog europskog neba (SES) ponovno su potvrđene tim sporazumom.

               Prethodno navedene točke treba sagledati uzimajući u obzir okvir kojim se općenito uređuju uloge i zadaci organizacije, što je prva točka prethodno navedenog sastanka Stalne komisije.

               Rad Eurocontrola trenutačno je u načelu uređen Međunarodnom konvencijom o suradnji za sigurnost zračne plovidbe kako je izmijenjena Protokolom potpisanim u Bruxellesu 12. veljače 1981. („izmijenjena Konvencija”). Međutim, ugovorne stranke potpisale su Konsolidirajući protokol 27. lipnja 1997. kojim se među ostalim mijenja definicija zadataka organizacije. Konvencija izmijenjena tim Protokolom uglavnom se naziva „revidiranom Konvencijom”. No, Konsolidirajući protokol još nije stupio na snagu.

               Stalna komisija Eurocontrola 9. prosinca 1997. donijela je Odluku br. 71 o ranoj provedbi članka 2. stavka 1. revidirane Konvencije kojom se definiraju zadaci koje će organizacija izvršavati.

               Aktivnosti istraživačke skupine Eurocontrola u vezi s reformom organizacije proširene su među ostalim i na taj aspekt. Na svojem šestom sastanku održanom 19. listopada 2015. ta je istraživačka skupina zadužila agenciju Eurocontrol da pripremi nacrt Akta Stalne komisije kojim se definiraju buduće uloge, zadaci i funkcije organizacije, a koji će predstaviti i donijeti na sljedećem sastanku Stalne komisije 8. i 9. prosinca 2015.

               Ta će odluka Stalne komisije imati pravne učinke. U skladu s primjenjivim institucijskim okvirom organizacije utvrđenim u izmijenjenoj Konvenciji, „priprema opće politike organizacije” dužnost je Stalne komisije.

               Definicijom uloga i zadataka uredit će se buduće djelovanje Eurocontrola te će se u njoj nužno odražavati ono što se u organizaciji smatra opravdanim djelovanjem. Ona će biti obvezujuća za sve članove Eurocontrola, uključujući države članice Unije.

               U tom se pogledu napominje da bi odluka Stalne komisije mogla imati posljedice za primjenu prava EU-a, a osobito za integritet nadležnosti EU-a jer su zakonodavstvom Unije obuhvaćena važna područja djelovanja Eurocontrola. U nekim slučajevima uloga i djelovanje Eurocontrola ovise o odlukama koje se donose na razini Unije (vidjeti gore). Stoga je važno osigurati da definicija uloga i zadataka Eurocontrola nije u suprotnosti s pravom EU-a, osobito ne s nadležnostima EU-a, i da se njome ne utječe na buduće djelovanje EU-a.

               Druga točka sastanka Stalne komisije odnosi se na djelovanje Eurocontrola u području centraliziranih usluga. Konkretno, predviđa se donošenje odluke o financiranju određenih centraliziranih usluga. Pitanje centraliziranih usluga treba sagledati uzimajući u obzir djelovanje Unije u području istraživanja o upravljanju zračnim prometom jedinstvenog europskog neba (SESAR) i funkcije upravljanja mrežom kako su utvrđene u Uredbi (EU) br. 677/2011. U tom je pogledu važno naglasiti da se pružanjem tih centraliziranih usluga podrazumijeva raspoloživost potrebne infrastrukture na mjestima gdje se primjenjuje ATM na središnjoj, regionalnoj i lokalnoj razini. Razvoj te infrastrukture ovisi o odlukama u pogledu SESAR-a koje se donose na razini Unije, posebno onima koje se odnose na sustave za komunikaciju između radiopostaje zrakoplova i zemaljske radiopostaje te između dviju zemaljskih radiopostaja. Te odluke donijet će se na temelju dubinskih analiza troškova i koristi, upravljanja, ulaganja, sigurnosti i obrane te utvrđivanjem dodane vrijednosti centraliziranog pružanja takvih usluga, uključujući one već uvedene u ograničenoj mjeri. Nadalje, za pružanje centraliziranih usluga mogu se zahtijevati odluke na razini Unije o ulozi upravitelja mreže kao pružatelja tih centraliziranih usluga. Uzimajući u obzir te okolnosti, u ovoj je fazi prerano za donošenje odluke Eurocontrola o financiranju određenih centraliziranih usluga jer bi se time moglo utjecati na buduće djelovanje Eurocontrola i narušiti djelovanje Unije u tom području, posebno u pogledu SESAR-a. S obzirom na to da Unija trenutačno ne posjeduje dovoljno informacija za procjenu situacije, potrebno je zatražiti odgodu te odluke.

               Tijela Eurocontrola ne prihvaćaju Uniju kao članicu Stalne komisije, iako su zemlje članice, uključujući sve države članice EU-a, prihvaćene kao takve. Stoga se predviđa da će države članice kao članice Stalne komisije zagovarati stajalište utvrđeno u ovom prijedlogu.

               Na temelju članka 4. stavka 3. Ugovora o Europskoj uniji države članice i institucije Unije moraju zagovarati isto stajalište u Privremenom vijeću Eurocontrola, koje je njegovo nadležno pripremno tijelo.

               Kontekst u vezi s ulogama i zadacima Eurocontrola

               Eurocontrol je 2013. pokrenuo raspravu o reformi svoje organizacije. Stalna komisija Eurocontrola 4. prosinca 2013. osnovala je unutarnju istraživačku skupinu kako bi ispitala koja bi područja Konvencije Eurocontrola trebalo izmijeniti radi prilagodbe promjenama u području upravljanja zračnim prometom u Europi.

               Rasprave su u tijeku protekle dvije godine. Na posljednjem sastanku istraživačke skupine Eurocontrola održanom 19. listopada 2015. predsjednik skupine zaključio je da bi agencija Eurocontrol trebala pripremiti prijedlog o uslugama, ulogama i zadacima Eurocontrola, u skladu s njihovim opisom u četvrtom poglavlju dokumenta koji su predložile neke države članice Eurocontrola (Eurocontrol Study Group of Alternates discussion paper CN-SG-6-2015-2: „Future role and tasks of the Organisation”) i u vezi s kojim je predsjednik smatrao da postoji odgovarajuća razina suglasnosti u istraživačkoj skupini.

               Predviđa se da će se pravni akt Stalne komisije o ulogama i zadacima organizacije donijeti tijekom 44. sastanka Privremenog vijeća (PC44) 9. prosinca 2015. Tim će se pravnim aktom razraditi postojeća Odluka br. 71 od 9. prosinca 1997. o ranoj provedbi članka 2. stavka 1. revidirane Konvencije.

               Kontekst u vezi s razvojem centraliziranih usluga ATM-a

               Rad agencije Eurocontrol u pogledu centraliziranih usluga znatno je napredovao od svojeg začetka krajem 2012. Stalna komisija u veljači 2014. odobrila je agenciji Eurocontrol pokretanje postupnog pristupa procjeni i izlaganju operativne, tehničke i financijske izvedivosti tih mogućih centraliziranih usluga uzimajući u obzir različite razine razrađenosti tih usluga. Od tada je agencija Eurocontrol održala niz radionica i razvila operativne koncepte za nekoliko centraliziranih usluga. Izradila je opću analizu troškova i koristi koju je odobrio neovisni savjetnik, iako pojedinosti te analize nisu dane na uvid javnosti.

               Predviđa se da će se pravni akt Stalne komisije o financiranju centraliziranih usluga donijeti tijekom 44. sastanka Privremenog vijeća (PC44) 9. prosinca 2015. Na temelju tog pravnog akta pokrenula bi se faza izlaganja određenih centraliziranih usluga.

               2.PRAVNI ELEMENTI PRIJEDLOGA

               Uzimajući u obzir prethodno opisani kontekst te na temelju članka 100. stavka 2. i članka 218. stavka 9. UFEU-a predlaže se zauzimanje stajališta u ime Unije u pogledu odluka koje će Stalna komisija Eurocontrola donijeti o ulogama i zadacima Eurocontrola i centraliziranim uslugama.

               2015/0271 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u pogledu odluka koje će Stalna komisija Eurocontrola donijeti o ulogama i zadacima Eurocontrola i centraliziranim uslugama

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. stavak 2. i članak 218. stavak 9.,

               uzimajući u obzir prijedlog Europske komisije,

               budući da:

               (1)Stalna komisija Eurocontrola Odlukom br. 123 od 4. prosinca 2013. osnovala je istraživačku skupinu kako bi ispitala koja bi područja Konvencije Eurocontrola trebalo izmijeniti radi prilagodbe promjenama u području upravljanja zračnim prometom u Europi koje je u razvoju.

               (2)Istraživačka skupina zadužila je agenciju Eurocontrol 19. listopada 2015. da pripremi nacrt pravnog akta Stalne komisije kojim se definiraju buduće uloge, zadaci i funkcije organizacije.

               (3)Nacrt odluke Stalne komisije u vezi s ulogama i zadacima organizacije bit će među dokumentima za odobrenje 8. i 9. prosinca 2015.

               (4)Ta će odluka imati pravne učinke. U skladu s primjenjivim institucijskim okvirom organizacije utvrđenim u Međunarodnoj konvenciji Eurocontrola kako je izmijenjena Protokolom potpisanim u Bruxellesu 12. veljače 1981. („izmijenjena Konvencija”), Stalna komisija zadužena je za „pripremu opće politike organizacije”. Definicijom uloga i zadataka uredit će se buduće djelovanje Eurocontrola te će se njome nužno odražavati ono što se u organizaciji smatra opravdanim djelovanjem. Ona će biti obvezujuća za sve članove Eurocontrola, uključujući države članice Unije.

               (5)Definicija uloga i zadataka Eurocontrola, koja je predmet odluke Stalne komisije, mogla bi imati posljedice za primjenu prava EU-a, a osobito za integritet nadležnosti Unije, s obzirom na to da su zakonodavstvom Unije obuhvaćena važna područja djelovanja Eurocontrola. U nekim slučajevima uloga i djelovanje Eurocontrola ovise o odlukama koje se donose na razini Unije.

               (6)Stoga je važno osigurati da definicija uloga i zadataka nije u suprotnosti s pravom Unije, osobito nadležnostima Unije, i da se njome ne utječe na buduće djelovanje Unije.

               (7)Na istom bi sastanku Stalna komisija mogla donijeti odluku o centraliziranim uslugama.

               (8)Očekuje se da će se ta odluka odnositi na financiranje određenih centraliziranih usluga. Unija trenutačno nema dovoljno informacija za procjenu sadržaja takve odluke. Takvom odlukom moglo bi se utjecati na buduće djelovanje Eurocontrola i narušiti djelovanje Unije u tom području, posebno u pogledu istraživanja o upravljanju zračnim prometom jedinstvenog europskog neba (SESAR). Odluku o tom pitanju stoga bi trebalo odgoditi.

               (9)Zbog toga je potrebno utvrditi stajalište koje treba zauzeti u ime Unije u Stalnoj komisiji Eurocontrola,

               ODLUČILO JE:

               Članak 1.

               Stajalište koje države članice trebaju zauzeti u ime Unije u Stalnoj komisiji Eurocontrola u vezi s ulogom i zadacima Eurocontrola i centraliziranim uslugama mora biti u skladu s Prilogom.

               Države članice zajednički će djelovati u interesu Unije.

               Članak 2.

               Ova Odluka stupa na snagu na dan njezina donošenja.

               Sastavljeno u Bruxellesu

                     Za Vijeće

                     Predsjednik

    ---documentbreak---

               EUROPSKA KOMISIJA
            Bruxelles, 23.11.2015.
            COM(2015) 805 final
            PRILOG

            ODLUCI VIJEĆA
            o stajalištu koje treba zauzeti u ime Europske unije u pogledu odluka koje će Stalna komisija Eurocontrola donijeti o ulogama i zadacima Eurocontrola i centraliziranim uslugama

               PRILOG

               ODLUCI VIJEĆA

               o stajalištu koje treba zauzeti u ime Europske unije u pogledu odluka koje će Stalna komisija Eurocontrola donijeti o ulogama i zadacima Eurocontrola i centraliziranim uslugama

               I. Uloge i zadaci Eurocontrola

               Unija zahtijeva da se predloženim tekstom o uslugama, ulogama i zadacima Eurocontrola ne utječe ni na koji način na nadležnosti Unije ni na njezino buduće djelovanje. Ako Eurocontrol trenutačno privremeno izvršava određene zadatke u okviru pravnog okvira Unije, ti se zadaci ne predstavljaju kao zadaci koji ne ovise o odlukama Unije.

               U usporedbi s popisom uloga i zadataka Eurocontrola, kao što je predloženo u prilogu dokumentu o djelovanju Eurocontrola CN-SG-6-2015 o ulogama i zadacima te organizacije od 16. studenoga 2015., Unija zahtijeva sljedeće izmjene:

               (1)U pogledu članka 2. stavka 1. o „funkcijama i uslugama”:

               (a)središnje upravljanje protokom  zračnog prometa;

               (b)mrežne funkcije za ATM u ime Europske unije ako ih je povjerila Europska unija;

               (c)funkcije zadaci za ATM u ime ICAO-a za područje EUR/NAT;

               (d)utvrđivanje, naplata i ubiranje naknada za usluge u zračnoj plovidbi;

               (e)pružanje usluga zračnog prometa u MUAC-u, ovisno o rezultatima rasprava između država članica i Eurocontrola;

               (f)središnje funkcije i usluge, kao što su EAD, ARTAS/CAMOS, i ostale središnje usluge koje bi mu Stalna komisija mogla povjeriti u dogovoru s Unijom.

               (2)U pogledu članka 2. stavka 2. o „ulogama”:

               (a)U odnosu na „potporu” uvode se sljedeće izmjene:

               i.potpora svojim državama članicama, nacionalnim sigurnosnim tijelima, pružateljima usluga u zračnoj plovidbi i ostalim relevantnim dionicima;

               ii.potpora EU-u tijelima EU-a među ostalim i stručnim znanjem za potporu regulatornim aktivnostima radi pridržavanja sporazuma u skladu sa sporazumom na visokoj razini između EU-a i Eurocontrola od 29. listopada 2012.;

               iii.olakšavanje i promicanje europskih interesa u zemljama koje nisu članice ECAC-a u pitanjima povezanima s ATM-om u bliskoj suradnji sa svojim državama članicama, pružateljima usluga u zračnoj plovidbi i dionicima iz industrije te EU-om, osim u područjima uređenima propisima EU-a i koja su u nadležnosti EU-a;

               iv.doprinos SESAR-u (istraživanje i razvoj, održavanje i provedba glavnog plana ATM-a) – na temelju svojega stručnog znanja o ATM-u, pokrivenosti cijele Europe, civilno-vojnog aspekta i uloge središnjeg upravljanja mrežom protokom u skladu s mjerodavnim pravom EU-a;

               v.osiguranje infrastrukture za istraživanje i povezane simulacije, primjerice za SESAR, ostale istraživačke aktivnosti i promjene u zračnom prostoru u skladu s mjerodavnim pravom EU-a, ako je primjenjivo;

               vi.pružanje mogućnosti osposobljavanja/obrazovanja organizacijama država članica.

               (b)U odnosu na „mehanizme suradnje” uvode se sljedeće izmjene:

               i.olakšavanje i promicanje civilno-vojne koordinacije u vezi s promjenama u pogledu upravljanja zračnim prometom i uslugama u zračnoj plovidbi;

               ii.potpora državama članicama u radu ICAO-a, uz poštovanje nadležnosti EU-a;

               iii.suradnja s ostalim svjetskim regijama podložna dogovoru s državama članicama čime se osigurava koordinacija s EU-om;

               iv.međunarodna suradnja / koordinacija (ICAO, FAA, NATO itd.) u ime svojih država članica koje nisu države članice EU-a;

               v.savjetovanje, zemalja koje nisu države članice EU-a na njihov zahtjev, onih država članica koje nisu države članice EU-a i nisu sklopile sporazume s Unijom, u vezi sa sigurnošću i uspješnošću ATM-a primjenjujući u skladu s propisima ICAO-a te u koordinaciji s EU-om i uz poštovanje njegovih nadležnosti propisa EU-a i EASA-e u tom području u cilju podupiranja usklađivanja, sigurnosti, operativne učinkovitosti i ekonomije razmjera.;

               (c)U odnosu na „podatke i informacije o ATM-u za cijelu Europu” uvode se sljedeće izmjene:

               i.prikupljanje i analiza podataka kojima mogu biti obuhvaćeni podaci o uspješnosti, sigurnosti itd. (u cilju „održavanja” sustava i podataka kojima se podupire regulacija) za države koje nisu članice EU-a i, ako mu taj zadatak povjeri EU, države članice EU-a;

               ii.analiza i dostavljanje izvješća (informacija) o prikupljenim podacima (npr. ACE, PRR) za države koje nisu države članice EU-a i, ako mu taj zadatak povjeri EU, države članice EU-a;

               iii.upravljanje postupkom ESSIP/LSSIP ako mu taj zadatak povjeri EU;

               iv., uključujući izvješćivanje ICAO-a o provedbi Globalnog plana zračne plovidbe (GANP) i nadogradnji blokova zrakoplovnog sustava (ASBUs) i osiguranje koordinacije s mehanizmima izvješćivanja EU-a u dogovoru s Europskom unijom;

               v.prikupljanje podataka o prometu i osiguranje procjene STATFOR-a.

               II. Centralizirane usluge

               Stajalište je Unije da bi odluku o centraliziranim uslugama trebalo odgoditi u ovoj fazi.

               Unija trenutačno nema dovoljno informacija za procjenu sadržaja takve odluke. Takvom odlukom moglo bi se utjecati na buduće djelovanje Eurocontrola i narušiti djelovanje Unije u tom području, posebno u pogledu istraživanja o upravljanju zračnim prometom jedinstvenog europskog neba (SESAR).


               EUROPSKA KOMISIJA
            Bruxelles, 17.3.2016.
            COM(2016) 154 final
            2016/0083(NLE)
            Prijedlog
            ODLUKE VIJEĆA
            o podnošenju, u ime Europske unije, prijedloga za uvrštavanje dodatnih kemikalija u Prilog A, B i/ili C Stockholmskoj konvenciji o postojanim organskim onečišćujućim tvarima

               OBRAZLOŽENJE

               1.KONTEKST PRIJEDLOGA

               Stockholmska konvencija o postojanim organskim onečišćujućim tvarima (dalje u tekstu: „Konvencija”), koja je odobrena Odlukom Vijeća 2006/507/EZ, stupila je na snagu 17. svibnja 2004. Konvencijom se nastoje zaštititi ljudsko zdravlje i okoliš od postojanih organskih onečišćujućih tvari. Konvencijom se osigurava okvir, na temelju načela predostrožnosti, za uklanjanje proizvodnje, uporabe, uvoza i izvoza trenutačno 23 prioritetne postojane organske onečišćujuće tvari, sigurno rukovanje njima i njihovo zbrinjavanje te uklanjanje ili smanjivanje ispuštanja određenih nenamjernih postojanih organskih onečišćujućih tvari.

               Uredbom (EZ) br. 850/2004 o postojanim organskim onečišćujućim tvarima u zakonodavstvu Unije provode se obveze utvrđene Konvencijom i Protokolom o postojanim organskim onečišćujućim tvarima uz Konvenciju iz 1979. o dalekosežnom prekograničnom onečišćenju zraka (dalje u tekstu: „Protokol”), odobrenim Odlukom Vijeća 2004/259/EZ.

               Člankom 8. stavkom 1. Konvencije propisuje se da svaka stranka može podnijeti prijedlog Tajništvu za uvrštavanje kemikalije u priloge A, B ili C Konvenciji, koji će revidirati Povjerenstvo za razmatranje postojanih organskih onečišćujućih tvari (POP RC) u skladu s člankom 8. stavcima 3. i 4. Prijedlog sadržava podatke navedene u Prilogu D. Postupak donošenja izmjena priloga reguliran je člankom 22. Konvencije.

               Ovim se Prijedlogom odluke Vijeća razmatra namjera Europske unije da podnese prijedlog za uvrštavanje oktametilciklotetrasiloksana (D4), što podrazumijeva podnošenje dosjea iz Priloga D koji sadržava podatke o kriterijima provjere te kemikalije i kojim se pokreće revizija koju provodi POP RC.

               Bude li D4 ispunjavao kriterije provjere, podnijet će se dodatni podaci potrebni za utvrđivanje profila rizika te kemikalije. Time su među ostalim obuhvaćeni podaci o proizvodnji, uporabama, procjenama opasnosti i evaluacijama rizika u Uniji. Ako će se pripremati evaluacija upravljanja rizicima, u skladu s Prilogom F podnijet će se dodatni podaci o socioekonomskim okolnostima kojima se odražava stanje u Uniji.

               Prema dostupnim znanstvenim podacima i revizijskim izvješćima te uzimajući u obzir kriterije provjere utvrđene u Prilogu D Konvenciji, D4 pokazuje svojstva postojanih organskih onečišćujućih tvari.

               D4 se proizvodi u EU-u te se isto tako uvozi kao tvar (pojedinačno ili u mješavinama) te u proizvodima. D4 ispušta se tijekom formulacije i faze prerade („proizvodnje”), tijekom životnog vijeka proizvoda i predmeta te tijekom faze gospodarenja otpadom (recikliranja, odlaganja i spaljivanja). D4 uglavnom se koristi kao sirovina za proizvodnju silikonskih polimera.

               Prema informativnom web-mjestu Europske agencije za kemikalije registrirani količinski raspon za D4 iznosi 100 000 – 1 000 000 tona godišnje.

               Nadležna tijela Ujedinjene Kraljevine sastavila su dosje u skladu s Prilogom XV. Uredbi REACH kako bi se predložilo uvrštavanje dva spoja siloksana u proces ograničavanja u okviru Uredbe REACH. U tom se dosjeu za uvođenje ograničenja predlaže ograničavanje stavljanja na tržište ili uporabe D4 i dekametilciklopentasiloksana (D5) u koncentracijama od 0,1 % masenog udjela ili više u proizvodima za osobnu njegu koji se pri uobičajenoj uporabi ispiru.

               Te se tvari uglavnom koriste kao sirovine za proizvodnju silikonskih polimera. Silikonske tekućine, elastomeri, gelovi i smole koriste se u vrlo raznolike svrhe, među ostalim kao guma; elastomeri za premaze i sredstva za brtvljenje; sredstva protiv pjenjenja; poboljšivači protoka i/ili sjaja u alkidnim bojama i lakovima; sredstva za omekšivanje, impregnaciju i vlaženje u proizvodnji tekstila; sastojci sredstava za laštenje i drugih formulacija za obradu površina; maziva, masti, premazi protiv prianjanja i sredstva za odvajanje kalupa; premazi za papir; hidraulične i dielektrične tekućine te tekućine za prijenos topline i kao proizvodi široke potrošnje poput proizvoda za osobnu njegu, proizvoda za čišćenje i održavanje kućanstva i vozila. Polimeri se isto tako mogu modificirati dodatnim funkcionalnim skupinama omogućavajući im mnoštvo drugih primjena. D4 i D5 koriste se u raznim proizvodima široke potrošnje, kao i u industriji te zbog toga dolazi do opsežnog oslobađanja tih tvari u okoliš.

               Odbor država članica u okviru Europske agencije za kemikalije (ECHA) na svojem je 41. sastanku održanom 2015., na zahtjev izvršnog direktora ECHA-e u skladu s člankom 77. stavkom 3. točkom (c) Uredbe REACH, donio Mišljenje
                  1
                o postojanosti (P/vP) i bioakumulaciji (B/vB) D4 i D5. Taj je Odbor smatrao da D4 i D5 ispunjavaju kriterije svojstava vP i vB iz Priloga XIII. Uredbi REACH. Stoga ispunjavaju i kriterije postojanosti i bioakumulacije iz Priloga D Konvenciji.

               U Prilogu VI. Uredbi (EZ) br. 1272/2008 o razvrstavanju, označivanju i pakiranju tvari i smjesa D4 usklađeno je razvrstan kao reproduktivno toksična tvar iz 2. kategorije opasnosti i tvar otrovna za vodeni okoliš iz 4. kategorije opasnosti. Međutim, očekuje se da će novi kriterij kronične toksičnosti u vodenom okolišu uveden Uredbom Komisije (EU) br. 286/2011 u Uredbu o razvrstavanju, označivanju i pakiranju tvari i smjesa dovesti do strožeg razvrstavanja prema učinku na okoliš jer najniža pouzdana kronična koncentracija bez uočenih učinaka na vodeni okoliš (NOEC) iznosi oko 4,4 µg/L. Očekuje se da će taj kronični NOEC dovesti do usklađenog razvrstavanja kronične toksičnosti u vodenom okolišu iz 1. kategorije opasnosti. Stoga bi D4 ispunjavao kriterije toksičnosti postojanih organskih onečišćujućih tvari na temelju krajnjih ishoda za vodene organizme i sisavce.

               U dosjeu za uvođenje ograničenja iz Priloga XV. navode se dokazana PBT/vPvB svojstva, vidljiva iz navedene ocjene u okviru Uredbe REACH, a istražuje se i potencijal dalekosežnog prijenosa D4 i D5 kroz okoliš (LRT) te zaključuje da, zbog njihove tendencije zadržavanja u atmosferi i dugog vremena njihovog poluraspada u atmosferi, D4 i D5 imaju mogućnost dalekosežnog prijenosa atmosferom u udaljene regije.

               Health Canada zaključio je u svojoj sigurnosnoj procjeni iz 2008.
                  2
                da je, na temelju podataka dobivenih modeliranjem kojima se procijenila karakteristična udaljenost koju može prijeći D4, mogućnost dalekosežnog prijenosa D4 atmosferom velika te se složio s tim da D4 može prijeći atmosferom u udaljene regije poput Arktika.

               Prema mišljenju Odbora država članica, D4 može se pronaći u mnoštvu raznih organizama (posebno ribama i vodenim beskralježnjacima, ali i u pticama i sisavcima) te je prisutan u bioti u udaljenim regijama, uključujući ribe i ptice europskog Arktika.

               S obzirom na trenutačno dostupne podatke u vezi s PBT i LRT svojstvima D4 i uzimajući u obzir navedene studije i izvješća, predlaže se da D4 ispunjava kriterije iz Priloga D Konvenciji te ga stoga treba smatrati postojanom organskom onečišćujućom tvari.

               D4 je kemikalija koja se proizvodi u velikim količinama i često se upotrebljava u proizvodima za čišćenje i održavanje kućanstva te proizvodima za osobnu njegu. S obzirom na potencijal za dalekosežni prijenos te kemikalije kroz okoliš, mjere poduzete na nacionalnoj razini ili na razini Unije nisu dovoljne za osiguravanje visoke razine zaštite okoliša i ljudskog zdravlja te je nužno šire međunarodno djelovanje.

               S obzirom na sljedeću sjednicu POP RC-a u rujnu 2016., primjereno je da Komisija u ime Unije podnese Tajništvu Stockholmske konvencije prijedlog za uvrštavanje oktametilciklotetrasiloksana u Prilog A, B i/ili C. To će se stajalište zauzeti u ime Unije u svrhu članka 218. stavka 9. UFEU-a.

               2.SAVJETOVANJA S DIONICIMA I PROCJENE UČINAKA

               Bude li, u skladu s Prilogom D Konvenciji, D4 ispunjavao kriterije provjere, sve će stranke i svi promatrači biti pozvani da dostave podatke kojima bi se omogućilo utvrđivanje profila rizika te kemikalije. Time su među ostalim obuhvaćeni podaci o proizvodnji, uporabama, procjenama opasnosti i evaluacijama rizika. Bude li na temelju profila rizika odlučeno da se nastavi sa sljedećim korakom i pripremi evaluacija upravljanja rizicima, sve će stranke i svi promatrači biti pozvani da, u skladu s Prilogom F Konvenciji, dostave podatke o socioekonomskim okolnostima. Opširnim se pozivom na podnošenje podataka upućenim svim strankama i promatračima nastoji pripremiti sveobuhvatna procjena utjecaja navedene kemikalije na ljudsko zdravlje i okoliš te na prikladan način uzeti u obzir različite sposobnosti stranaka i okolnosti u kojima se one nalaze kad je riječ o upravljanju rizicima i njihovom uklanjanju.

               Bude li POP RC zaključio da D4 ispunjava kriterije provjere u skladu s Prilogom D Stockholmskoj konvenciji, Komisija će pokrenuti istraživanje radi prikupljanja podataka o socioekonomskim učincima koje bi moglo izazvati uvrštavanje D4.

               3.PRAVNI ELEMENTI PRIJEDLOGA

               Slijedom tog prijedloga sastavit će se informativni dosje u skladu s odredbama članka 8. stavka 1. i kriterijima iz Priloga D Konvenciji, nakon čega će se Tajništvu Konvencije poslati prijedlog za dodavanje D4 u Prilog A, B i/ili C Konvenciji.

               2016/0083 (NLE)

               Prijedlog

               ODLUKE VIJEĆA

               o podnošenju, u ime Europske unije, prijedloga za uvrštavanje dodatnih kemikalija u Prilog A, B i/ili C Stockholmskoj konvenciji o postojanim organskim onečišćujućim tvarima

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 191. stavak 1. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je ratificirala Stockholmsku konvenciju o postojanim organskim onečišćujućim tvarima (dalje u tekstu: „Konvencija”) 16. studenoga 2004. Odlukom Vijeća 2006/507/EZ od 14. listopada 2004. o sklapanju Stockholmske konvencije o postojanim organskim onečišćujućim tvarima u ime Europske zajednice
                  3
               .

               (2)Kao stranka Konvencije, Unija može davati prijedloge za izmjene priloga Konvenciji. U Prilogu A Konvenciji navode se postojane organske onečišćujuće tvari koje treba ukloniti, u Prilogu B navode se postojane organske onečišćujuće tvari koje treba ograničiti, a u Prilogu C one postojane organske onečišćujuće tvari s čijom se nenamjernom proizvodnjom potrebno pozabaviti.

               (3)S obzirom na dostupne znanstvene podatke i revizijska izvješća te uzimajući u obzir kriterije provjere utvrđene u Prilogu D Konvenciji, oktametilciklotetrasiloksan (CAS br. 556-67-2) pokazuje svojstva postojanih organskih onečišćujućih tvari.

               (4)Na temelju dostupnih podataka oktametilciklotetrasiloksan ispunjava kriterije iz Priloga XIII. Uredbi (EZ) br. 1907/2006 Europskog parlamenta i Vijeća
                  4
                za „postojane, bioakumulativne i toksične” (PBT) i „vrlo postojane i vrlo bioakumulativne” (vPvB) tvari u okolišu.

               (5)U skladu s člankom 69. stavkom 4. Uredbe (EZ) br. 1907/2006 Ujedinjena Kraljevina sastavila je dosje iz Priloga XV. za uvođenje ograničenja
                  5
                oktametilciklotetrasiloksana radi otklanjanja rizika za okoliš koji može nastati stavljanjem na tržište ili uporabom oktametilciklotetrasiloksana u koncentracijama od 0,1 % masenog udjela ili više u proizvodima za osobnu njegu koji se pri uobičajenoj uporabi ispiru.

               (6)Oktametilciklotetrasiloksan je tvar koja se diljem svijeta primjenjuje disperzivno te se pronalazi posvuda u okolišu. S obzirom na potencijal za dalekosežni prijenos oktametilciklotetrasiloksana kroz okoliš, mjere poduzete na nacionalnoj razini ili na razini Unije nisu dovoljne za osiguravanje visoke razine zaštite okoliša i ljudskog zdravlja te je potrebno šire međunarodno djelovanje.

               (7)Unija bi stoga trebala podnijeti prijedlog Tajništvu Konvencije za uvrštavanje oktametilciklotetrasiloksana u Prilog A, B i/ili C Konvenciji,

               DONIJELO JE OVU ODLUKU:

               Članak 1.

               1. Unija podnosi prijedlog za uvrštavanje oktametilciklotetrasiloksana u Prilog A, B i/ili C Stockholmskoj konvenciji o postojanim organskim onečišćujućim tvarima.

               2. Komisija dostavlja prijedlog u ime Unije Tajništvu Konvencije sa svim potrebnim podacima u skladu s Prilogom D Konvenciji.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)

                     http://echa.europa.eu/documents/10162/13641/art77-3c_msc_opinion_on_d4_and_d5_20150422_en.pdf

                     (2)
                  Environment Canada and Health Canada. Screening Assessment for the Challenge Octamethylcyclotetrasiloxane (D4) Chemical Abstracts Service Registry Number 556-67-2,listopad 2008. Vidjeti: http://www.ec.gc.ca/ese-ees/default.asp?lang=En&n=2481B508-1#a1

                     (3)
                  SL L 209, 31.7.2006., str. 1.

                     (4)
                  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

                     (5)
                  Dostupno je na sljedećoj adresi:

                     http://www.echa.europa.eu/web/guest/restrictions-under-consideration

                     Dekametilciklopentasiloksan je isto tako obuhvaćen prijedlogom o ograničenju.


               EUROPSKA KOMISIJA
            Bruxelles, 18.2.2016.
            COM(2016) 76 final
            2016/0046(NLE)
            Prijedlog
            ODLUKE VIJEĆA
            o utvrđivanju stajališta koje u ime Europske unije treba zauzeti u mjerodavnim odborima Gospodarske komisije Ujedinjenih naroda za Europu u vezi s prijedlozima izmjena Pravilnika UN-a br. 10, 34, 41, 46, 48, 50, 51, 53, 55, 60, 73, 83, 94, 107, 110, 113, 118, 125, 128, 130 i 131 i prijedlogom novog pravilnika o homologaciji tihih vozila za cestovni prijevoz (QRTV)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Gospodarska komisija Ujedinjenih naroda za Europu (UNECE) na međunarodnoj razini izrađuje usklađene zahtjeve kojima se nastoje ukloniti tehničke prepreke trgovini motornim vozilima među ugovornim strankama Revidiranog sporazuma iz 1958. i osigurati da ta vozila pružaju visoku razinu sigurnosti i zaštite okoliša.

               U skladu s Odlukom Vijeća 97/836/EZ od 27. studenoga 1997. Unija je pristupila Sporazumu Gospodarske komisije Ujedinjenih naroda za Europu („UNECE”) o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”), a u skladu s Odlukom Vijeća 2000/125/EZ od 31. siječnja 2000. o sklapanju Sporazuma o donošenju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”) Unija je pristupila Usporednom sporazumu.

               Sastanci WP.29 UNECE-a, Svjetskog foruma za usklađivanje pravilnika o vozilima, održavaju se triput, u ožujku, lipnju i studenome svake kalendarske godine. Na svakom se sastanku donose novi pravilnici UN-a i izmjene postojećih pravilnika UN-a ili globalnih tehničkih pravilnika (GTP) UN-a kako bi se omogućio tehnički napredak. Prije svakog sastanka WP.29 te izmjene donosi jedna od šest radnih skupina koje djeluju u okviru WP.29.

               Zatim se na sastanku WP.29 održava konačno glasovanje za donošenje izmjena, dodataka i ispravaka, uz uvjet da je postignut kvorum i da je prisutna kvalificirana većina ugovornih strana. EU je ugovorna stranka dvaju sporazuma (Sporazuma iz 1958. i Sporazuma iz 1998.) u okviru WP.29. Svaki se put priprema Odluka Vijeća, takozvana „megaodluka” koja sadržava popis izmjena, dodataka i ispravaka, kojom se Komisiju ovlašćuje za glasovanje u ime Unije na svakom sastanku WP.29.

               Ovom se Odlukom Vijeća utvrđuje stajalište Unije pri glasovanju o izmjenama, dodacima i ispravcima o kojima će se glasovati na sastanku WP.29 u lipnju 2016., koji će se održati od 7. do 11. ožujka 2016.

               •Dosljednost s postojećim odredbama politike u određenom području

               Unijina politika unutarnjeg tržišta u pogledu automobilske industrije dopunjava se ovim prijedlogom, koji je potpuno u skladu s njom.

               Jača se sustav WP.29 međunarodnog usklađivanja normi za vozila. Sporazum iz 1958. ima ključnu ulogu u postizanju tog cilja jer proizvođači iz EU-a mogu poslovati na temelju zajedničkog skupa propisa o homologaciji i biti sigurni da će ugovorne stranke priznati da je taj proizvod u skladu s njihovim nacionalnim zakonodavstvom. Ovim se programom omogućuje da se Uredbom (EZ) br. 661/2009 o općoj sigurnosti motornih vozila stavi izvan snage više od 50 direktiva EU-a te da ih se zamijeni odgovarajućim pravilnicima sastavljenima na temelju Sporazuma iz 1958.

               Sličan se pristup primjenjuje i u pogledu Direktive 2007/46/EZ, kojom su sustavi homologacije država članica zamijenjeni homologacijskim postupkom Unije i kojom je uspostavljen usklađeni okvir s administrativnim odredbama i općim tehničkim zahtjevima za sva nova vozila, sustave, sastavne dijelove i zasebne tehničke jedinice. Tom su se direktivom pravilnici UN-a uključili u sustav EU homologacije tipa, kao zahtjevi za homologaciju tipa ili kao alternative zakonodavstvu Unije. Od donošenja te direktive pravilnici UN-a sve se više uključuju u zakonodavstvo Unije u okviru EU homologacije tipa.

               •Usklađenost s drugim politikama Unije

               Sustav WP.29 povezan je s politikom Unije o konkurentnosti, na koju ova inicijativa pozitivno utječe. Ovaj je prijedlog usklađen i s prometnim i energetskim politikama Unije, koje su uzete u obzir tijekom postupka za izradu i donošenje propisa u okviru Sporazuma iz 1958.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna je osnova za ovaj prijedlog članak 114. u vezi s člankom 218. stavkom 9. Ugovora o funkcioniranju Europske unije.

               •Supsidijarnost

               Samo Unija može glasovati za međunarodne instrumente poput prijedloga pravilnikâ UN-a, izmjena pravilnikâ UN-a i nacrta globalnih tehničkih pravilnika te njihovo uvrštenje u sustav Unije za homologacije tipa motornih vozila. Time se ne sprečava samo rascjepkanost unutarnjeg tržišta nego se i osiguravaju jednaki zdravstveni i sigurnosni standardi diljem Unije. Omogućuju se i prednosti ekonomije razmjera: proizvodi se mogu izrađivati za cijelo tržište Unije, pa i za međunarodno tržište, umjesto da ih se prilagođava kako bi bili u skladu s nacionalnom homologacijom tipa za svaku državu članicu.

               Zato je prijedlog u skladu s načelom supsidijarnosti.

               •Proporcionalnost

                  Ovom se Odlukom Vijeća ovlašćuje Komisiju da glasuje u ime Unije te je ona odgovarajući instrument u skladu s člankom 5. stavkom 1. Odluke Vijeća 97/836/EZ za utvrđivanje zajedničkog stajališta EU-a u UNECE-u pri glasovanju o radnim dokumentima predloženima u dnevnom redu sastanka WP.29. Ovaj je prijedlog stoga u skladu s načelom proporcionalnosti jer se njime ne zahtijeva izlaženje iz okvira nužnog da bi se ostvarili ciljevi osiguranja pravilnog funkcioniranja unutarnjeg tržišta, a njime se pritom pruža i visoka razina javne sigurnosti i zaštite.

               •Odabir instrumenta

               U skladu s člankom 218. stavkom 9. UFEU-a potrebna je odluka Vijeća kako bi se utvrdila stajališta koja treba zauzeti u ime Unije u tijelu osnovanom na temelju međunarodnog sporazuma.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija / provjera primjerenosti postojećeg zakonodavstva

               Nije primjenjivo.

               •Savjetovanja s dionicima

               Nije primjenjivo.

               •Prikupljanje i primjena stručnih znanja

               Obraćanje vanjskim stručnjacima nije mjerodavno za ovaj prijedlog. Međutim, pregledao ga je Tehnički odbor za motorna vozila.

               •Procjena učinka

               Ovaj prijedlog ne može biti predmetom procjene učinka jer nije zakonodavne prirode te ne postoje ili nisu moguće alternativne mogućnosti politike.

               •Primjerenost propisa i pojednostavljivanje

               U pogledu administrativnih opterećenja inicijativa nema posljedice jer se upućivanjima na izmjene koja su priložena „megaodluci” neće uvesti nove obveze u pogledu izvješćivanja ili drugih administrativnih obveza za poduzeća, uključujući mala i srednja poduzeća. Naprotiv, cilj je smanjenje administrativnog opterećenja jer primjena globalno usklađenih zahtjeva proizvođačima omogućuje da predoče homologacijsku dokumentaciju sustava i sastavnih dijelova ne samo u EU-u nego i na izvoznim tržištima ugovornih stranaka Sporazuma iz 1958. izvan EU-a.

               Prijedlog ima vrlo pozitivan učinak na konkurentnost automobilskog sektora EU-a i međunarodnu trgovinu. Prihvaćanje međunarodno usklađenih pravilnika o vozilima od strane trgovačkih partnera EU-a prepoznato je kao najbolji način za uklanjanje necarinskih prepreka trgovini i otvaranje ili proširenje pristupa tržištima za automobilska poduzeća iz EU-a.

               •Temeljna prava

               Prijedlogom se ne utječe na zaštitu temeljnih prava.

               4.UTJECAJ NA PRORAČUN

               Ovom inicijativom ne utječe se na proračun.

               5.OSTALI ELEMENTI

               •Planovi provedbe i mehanizmi praćenja, evaluacije i izvješćivanja

               Nije primjenjivo.

               •Dokumenti s obrazloženjima (za direktive)

               Nije primjenjivo.

               •Detaljno obrazloženje posebnih odredbi prijedloga

               Prijedlogom se utvrđuje stajalište Unije pri glasovanju o izmjenama pravilnikâ UN-a br. 10, 34, 41, 46, 48, 50, 51, 53, 55, 60, 73, 83, 94, 107, 110, 113, 118, 125, 128, 130 i 131 te o novom pravilniku UN-a o homologaciji tihih vozila za cestovni prijevoz (QRTV)

               2016/0046 (NLE)

               Prijedlog

               ODLUKE VIJEĆA

               o utvrđivanju stajališta koje u ime Europske unije treba zauzeti u mjerodavnim odborima Gospodarske komisije Ujedinjenih naroda za Europu u vezi s prijedlozima izmjena Pravilnika UN-a br. 10, 34, 41, 46, 48, 50, 51, 53, 55, 60, 73, 83, 94, 107, 110, 113, 118, 125, 128, 130 i 131 i prijedlogom novog pravilnika o homologaciji tihih vozila za cestovni prijevoz (QRTV)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je u skladu s Odlukom Vijeća 97/836/EZ
                  1
                pristupila Sporazumu Gospodarske komisije Ujedinjenih naroda za Europu (UNECE) o donošenju jedinstvenih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju takvih propisa („Revidirani sporazum iz 1958.”).

               (2)U skladu s Odlukom Vijeća 2000/125/EZ
                  2
                Unija je pristupila Sporazumu o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”).

               (3)Direktivom 2007/46/EZ Europskog parlamenta i Vijeća
                  3
                sustavi homologacije država članica zamijenjeni su homologacijskim postupkom Unije te je uspostavljen usklađeni okvir s administrativnim odredbama i općim tehničkim zahtjevima za sva nova vozila, sustave, sastavne dijelove i zasebne tehničke jedinice. Tom su se direktivom pravilnici UN-a uključili u sustav EU homologacije tipa, kao zahtjevi za homologaciju tipa ili kao alternative zakonodavstvu Unije. Od donošenja te direktive pravilnici UN-a sve se više uključuju u zakonodavstvo Unije u okviru EU homologacije tipa.

               (4)S obzirom na iskustva i tehničke napretke, potrebno je prilagoditi zahtjeve koji se odnose na određene elemente ili značajke obuhvaćene pravilnicima UN-a br. 10, 34, 41, 46, 48, 50, 51, 53, 55, 60, 73, 83, 94, 107, 110, 113, 118, 125, 128, 130 i 131.

               (5)Kako bi se utvrdile jedinstvene odredbe o homologaciji tihih vozila za cestovni prijevoz (QRTV) s obzirom na njihovu smanjenu čujnost, trebalo bi donijeti novi pravilnik UN-a o QRTV-ovima.

               (6)Stoga je potrebno utvrditi stajalište u pogledu donošenja tih akata UN-a koje u ime Unije treba zauzeti u Upravnom odboru Revidiranog sporazuma iz 1958. te u Izvršnom odboru Usporednog sporazuma,

               DONIJELO JE OVU ODLUKU:

               Članak 1.

               Stajalište koje u ime Unije treba zauzeti u Upravnom odboru Revidiranog sporazuma iz 1958. te u Izvršnom odboru Usporednog sporazuma od 7. do 11. ožujka 2016. je da se glasuje u korist prijedloga navedenih u Prilogu ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  Odluka Vijeća 97/836/EZ od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o donošenju jednakih tehničkih propisa za vozila na kotačima, opremu i dijelove koji se mogu ugraditi i/ili upotrijebiti na vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani Sporazum iz 1958.”) (SL L 346, 17.12.1997., str. 78.).

                     (2)
                  Odluka Vijeća 2000/125/EZ od 31. siječnja 2000. o sklapanju Sporazuma o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”) (SL L 35, 10.2.2000., str. 12.).

                     (3)
                  Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.).

    ---documentbreak---

               EUROPSKA KOMISIJA
            Bruxelles, 18.2.2016.
            COM(2016) 76 final
            PRILOG

            Prijedlogu odluke Vijeća
            o utvrđivanju stajališta koje u ime Europske unije treba zauzeti u mjerodavnim odborima Gospodarske komisije Ujedinjenih naroda za Europu u vezi s prijedlozima izmjena Pravilnika UN-a br.10, 34, 41, 46, 48, 50, 51, 53, 55, 60, 73, 83, 94, 107, 110, 113, 118, 125, 128, 130 i 131 i prijedlogom novog pravilnika o homologaciji tihih vozila za cestovni prijevoz (QRTV)

               PRILOG

                        Broj pravilnika

                        Točka dnevnog reda

                        Naslov točke dnevnog reda

                        Oznaka referentnog dokumenta

                        10

                        4.9.1.

                        Prijedlog dopune 1. niza izmjena 05 Pravilnika br. 10 (elektromagnetska kompatibilnost (EMC))

                        ECE/TRANS/WP.29/2016/16

                        10

                        4.9.2.

                        Prijedlog dopune 3. niza izmjena 04 Pravilnika br. 10 (elektromagnetska kompatibilnost (EMC))

                        ECE/TRANS/WP.29/2016/17

                        34

                        4.8.1.

                        Prijedlog dopune 1. niza izmjena 03 Pravilnika br. 34 (sprječavanje rizika od požara)

                        ECE/TRANS/WP.29/2016/8

                        41

                        4.6.1.

                        Prijedlog dopune 4. niza izmjena 04 Pravilnika br. 41 (emisija buke motocikala)

                        ECE/TRANS/WP.29/2016/3

                        46

                        4.8.2.

                        Prijedlog dopune 3. niza izmjena 04 Pravilnika br. 46 (uređaji za neizravno gledanje)

                        ECE/TRANS/WP.29/2016/9

                        48

                        4.9.3.

                        Prijedlog dopune 7. niza izmjena 06 Pravilnika br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2016/18

                        48

                        4.9.4.

                        Prijedlog dopune 9. niza izmjena 05 Pravilnika br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2016/19

                        48

                        4.9.5.

                        Prijedlog dopune 16. niza izmjena 04 Pravilnika br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2016/20

                        50

                        4.9.6.

                        Prijedlog dopune 18. izvornog niza izmjena Pravilnika br. 50 (pozicijska i kočna svjetla i pokazivači smjera za mopede i motocikle)

                        ECE/TRANS/WP.29/2016/21

                        51

                        4.6.2.

                        Prijedlog dopune 1. niza izmjena 03 Pravilnika br. 51 (buka vozila kategorija M i N)

                        ECE/TRANS/WP.29/2016/4

                        53

                        4.9.7.

                        Prijedlog dopune 18. niza izmjena 01 Pravilnika br. 53 (ugradnja uređaja za osvjetljenje i svjetlosnu signalizaciju za vozila kategorije L3)

                        ECE/TRANS/WP.29/2016/22

                        53

                        4.9.8.

                        Prijedlog novog niza izmjena 02 Pravilnika br. 53 (ugradnja uređaja za osvjetljenje i svjetlosnu signalizaciju za vozila kategorije L3)

                        ECE/TRANS/WP.29/2016/23

                        55

                        4.7.1.

                        Prijedlog dopune 5. niza izmjena 01 Pravilnika br. 55 (mehaničke spojnice)

                        ECE/TRANS/WP.29/2016/5

                        60

                        4.15.1.

                        Prijedlog dopune 5. Pravilnika br. 60 (označivanje komandi, kontrolnih lampica i pokazivača za mopede/motocikle)

                        ECE/TRANS/WP.29/2016/27

                        73

                        4.12.1.

                        Prijedlog ispravka 1. (samo na francuskom jeziku) niza izmjena 01 Pravilnika br. 73 (bočni zaštitni uređaji)

                        ECE/TRANS/WP.29/2016/31

                        83

                        4.15.2.

                        Prijedlog dopune 2. niza izmjena 07 Pravilnika br. 83 (emisije iz vozila kategorija M1 i N1)

                        ECE/TRANS/WP.29/2016/28

                        94

                        4.11.1.

                        Prijedlog ispravka 3. (samo na ruskom jeziku) niza izmjena 01 Pravilnika br. 94 (zaštita putnika u slučaju čelnog sudara)

                        ECE/TRANS/WP.29/2016/32

                        107

                        4.8.3.

                        Prijedlog dopune 5. niza izmjena 05 Pravilnika br. 107 (opća konstrukcija gradskih i međugradskih autobusa)

                        ECE/TRANS/WP.29/2016/10

                        107

                        4.8.4.

                        Prijedlog dopune 5. niza izmjena 06 Pravilnika br. 107 (opća konstrukcija gradskih i međugradskih autobusa)

                        ECE/TRANS/WP.29/2016/11

                        107

                        4.8.5.

                        Prijedlog nacrta niza izmjena 07 Pravilnika br. 107 (opća konstrukcija gradskih i međugradskih autobusa)

                        ECE/TRANS/WP.29/2016/12

                        110

                        4.8.6.

                        Prijedlog niza izmjena 02 Pravilnika br. 110 (vozila koja upotrebljavaju SPP ili UNP)

                        ECE/TRANS/WP.29/2016/13

                        113

                        4.9.9.

                        Prijedlog dopune 6. niza izmjena 01 Pravilnika br. 113 (glavna svjetla koja emitiraju simetrični kratki svjetlosni snop)

                        ECE/TRANS/WP.29/2016/24

                        118

                        4.8.7.

                        Prijedlog dopune 2. niza izmjena 02 Pravilnika br. 118 (ponašanje materijala pri gorenju)

                        ECE/TRANS/WP.29/2016/14

                        125

                        4.8.8.

                        Prijedlog dopune 1. niza izmjena 01 Pravilnika br. 125 (prednje vidno polje vozača)

                        ECE/TRANS/WP.29/2016/15

                        128

                        4.9.10.

                        Prijedlog dopune 5. izvornog niza izmjena Pravilnika br. 128 (izvori svjetlosti sa svjetlećom diodom (LED))

                        ECE/TRANS/WP.29/2016/25

                        130

                        4.7.2.

                        Prijedlog dopune 1. Pravilnika br. 130 (sustav za upozoravanje na napuštanje prometne trake (LDWS))

                        ECE/TRANS/WP.29/2016/6

                        131

                        4.7.3.

                        Prijedlog dopune 2. niza izmjena 01 Pravilnika br. 131 (napredni sustavi za kočenje u nuždi (AEBS))

                        ECE/TRANS/WP.29/2016/7

                        4.13.1.

                        Prijedlog novog Pravilnika o homologaciji tihih vozila za cestovni prijevoz (QRTV)

                        ECE/TRANS/WP.29/2016/26